२०२५ नई दिल्ली रेलवे स्टेशन भीड़ भगदड़

२०२५ ईस्वी की १५ फ़रवरी (माघ शुक्ल पूर्णिमा, विक्रम संवत् २०८१) को भारत की राजधानी नई दिल्ली के प्रमुख रेलवे स्टेशन पर एक भीषण भीड़ भगदड़ में कम से कम १८ लोगों की मृत्यु हो गई तथा १५ अन्य घायल हो गए। यह भगदड़ प्लेटफ़ॉर्म १४ और १५ के ऊपर स्थित एक पैदल पुल पर कुछ यात्रियों के फिसलने के कारण उत्पन्न हुई, जिससे पहले से ही अत्यधिक भीड़भाड़ वाले स्टेशन में लोगों का एक संकुचित ढेर बन गया।

इस दुर्घटना से पूर्व, लगभग ४० से ५० करोड़ हिन्दू श्रद्धालु उत्तर भारत के प्रयागराज नगर में आयोजित महाकुम्भ महोत्सव में सम्मिलित होने हेतु यात्रा कर रहे थे। यह पर्व प्रत्येक तीन वर्षों में भारत के चार पवित्र नगरों में से किसी एक में आयोजित होता है। टिकटों की अधिक बुकिंग, रेलगाड़ियों में विलम्ब, तथा समान ध्वनि वाले रेलमार्गों में भ्रम जैसी व्यवस्थागत त्रुटियों ने इस त्रासदी की पृष्ठभूमि तैयार की। मृतकों में सबसे कम आयु की पीड़िता एक ७ वर्षीया बालिका थी, जबकि सबसे वृद्ध एक ७९ वर्षीया महिला थीं।

द हिन्दू समाचारपत्र के अनुसार, रेलवे तथा सार्वजनिक प्रशासन के अधिकारियों ने इस दुर्घटना में हुई जनहानि की सूचना को दबाने का प्रयास किया। दिल्ली के उपराज्यपाल विनय कुमार सक्सेना ने इस विषय में किए गए अपने ‘एक्स’ (पूर्व ट्विटर) पोस्ट से मृतकों का उल्लेख हटा दिया। तथापि, अन्ततः यह जानकारी सार्वजनिक की गई तथा पीड़ित परिवारों के लिए ₹१०,००,००० की अनुग्रह राशि की घोषणा की गई। इस घटना की जाँच हेतु दो-सदस्यीय उच्चस्तरीय समिति का गठन किया गया। इसके अतिरिक्त, ६० अत्यधिक भीड़भाड़ वाले रेलवे स्टेशनों पर विशेष प्रतीक्षा क्षेत्र तथा संचालन पुस्तिका में संशोधन जैसे नए भीड़ नियन्त्रण उपायों की घोषणा की गई।

## पृष्ठभूमि
इस दुःखद घटना से पूर्व, उत्तर प्रदेश राज्य के प्रयागराज नगर में महाकुम्भ महोत्सव का आयोजन हो रहा था। यह नगर नई दिल्ली से लगभग ६२४ किमी (३८८ मील) दक्षिण-पूर्व में स्थित है। यह पर्व १३ जनवरी से २६ फ़रवरी २०२५ (पौष शुक्ल द्वितीया से फाल्गुन कृष्ण एकादशी, विक्रम संवत् २०८१) तक चला। इसमें श्रद्धालु गङ्गा और यमुना नदियों के संगम पर पवित्र स्नान कर अपने पापों का प्रायश्चित्त करते हैं। यह पर्व प्रत्येक तीन वर्षों में भारत के चार पवित्र नगरों, प्रयागराज, हरिद्वार, उज्जैन तथानाशिक, में से किसी एक में आयोजित होता है।

इस वर्ष महाकुम्भ एक दुर्लभ खगोलीय संयोग (प्रत्येक १४४ वर्षों में घटित) के साथ संयोगित था, जिससे श्रद्धालुओं की संख्या सामान्य से कहीं अधिक रही। अनुमानतः ४० से ५० करोड़ श्रद्धालु इस पर्व में सम्मिलित हुए। भारत में धार्मिक आयोजनों में पूर्व में भी भीड़ भगदड़ की घटनाएँ हो चुकी हैं, यहाँ तक कि इसी महाकुम्भ के समय कुछ सप्ताह पूर्व ही एक अन्य भगदड़ में ३० लोगों की मृत्यु हुई थी।

नई दिल्ली रेलवे स्टेशन पर प्रतिघण्टा लगभग १५०० टिकटें नियमित रूप से बेची जा रही थीं, जबकि दुर्घटना वाले दिन ५००० की अधिकतम सीमा से २६०० टिकटें अधिक बेची गईं। यह स्थिति प्लेटफ़ॉर्मों पर अत्यधिक भीड़ का कारण बनी, जो कि केवल ३००० यात्रियों की सुविधा हेतु निर्मित थे।

## घटना विवरण

२०२५ ईस्वी की १५ फ़रवरी (माघ शुक्ल पूर्णिमा, विक्रम संवत् २०८१) को रात्रि ९:१५ से ९:३० के मध्य, हज़ारों श्रद्धालु नई दिल्ली रेलवे स्टेशन पर एक विशेष रेलगाड़ी में सवार होने हेतु एकत्रित हुए थे। इससे पूर्व दो रेलगाड़ियों के विलम्ब के कारण प्रतीक्षारत यात्रियों में अधीरता उत्पन्न हो गई थी। इसके अतिरिक्त, "प्रयागराज स्पेशल" (प्लेटफ़ॉर्म १६ पर आगमन) तथा "प्रयागराज एक्सप्रेस" (प्लेटफ़ॉर्म १४ पर पहले से उपस्थित) नामक रेलमार्गों के बीच भ्रम ने कुछ यात्रियों को यह भ्रान्ति दी कि वे अपनी गाड़ी छूटने वाली है। अन्य प्रमुख यात्रा कालों जैसे छठ पर्व के समय प्रायः रस्सी से विभाजित मार्ग तथा सुरक्षा व्यवस्था की जाती है, परन्तु १५ फ़रवरी को ऐसी कोई व्यवस्था नहीं की गई थी। जब यात्री प्लेटफ़ॉर्म १४ और १५ को जोड़ने वाले ऊपरी पैदल पुल से उतर रहे थे, तभी कुछ लोग फिसलने लगे, सम्भवतः एक यात्री के बेहोश हो जाने के कारण, जिससे एक संकुचित मानव ढेर बन गया।

इस बीच, रेलगाड़ी पकड़ने की शीघ्रता में दौड़ते और धक्का-मुक्की करते यात्रियों के कारण स्थिति शीघ्र ही भयावह हो गई। प्रत्यक्षदर्शियों के अनुसार, यह ढेर शीघ्र ही अराजकता में परिवर्तित हो गया, जिसे और अधिक बिगाड़ने का कार्य "स्टाम्पीड!" शब्द के उच्चारण ने किया। रेलवे कुली तथा पोर्टर इस घटना के प्रथम प्रत्युत्तरदाता बने, उन्होंने पीड़ितों तथा अचेत यात्रियों को भगदड़ से बाहर निकाला तथा निजी वाहनों द्वारा उन्हें समीपवर्ती लोक नायक अस्पताल पहुँचाया, क्योंकि एम्बुलेंस घटनास्थल तक नहीं पहुँच सकी।

रात्रि लगभग ९:५५ बजे आपातकालीन कॉल किया गया, जिसके पश्चात् चार अग्निशमन वाहन घटनास्थल पर पहुँचे, यह घटना प्रारम्भ होने के ४०–४५ मिनट पश्चात् हुआ। तत्पश्चात् पुलिस तथा राहत दलों ने स्थिति को नियन्त्रित करने में सहायता की। घटनास्थल पर उपस्थित कुलियों तथा प्रत्यक्षदर्शियों के अनुसार, पुलिस तथा रेलवे प्रशासन की ओर से सहायता अत्यल्प रही, घटना प्रारम्भ होने पर केवल दो रेलवे सुरक्षा बल (आरपीएफ़) अधिकारी ही उपस्थित थे। यद्यपि संख्या कम थी, एक आरपीएफ महिला अधिकारी द्वारा पाँच माह के शिशु को बचाने का वीडियो ऑनलाइन प्रसारित हुआ। यात्रियों की अचानक बढ़ी संख्या को नियंत्रित करने हेतु चार अतिरिक्त रेलगाड़ियाँ चलाई गईं।

## जनहानि एवं सूचना अवरोध
पाठ=A brick wall and fence beside a sign reading the entrance to the hospital|अंगूठाकार|250x250पिक्सेल|पीड़ितों और घायलों को लोक नायक अस्पताल लाया गया
पीड़ितों को नई दिल्ली स्थित लोक नायक अस्पताल में ले जाया गया। भारतीय समाचारपत्र ‘द हिन्दू’ के अनुसार, रेलवे प्रशासन ने प्रारम्भ में इस दुर्घटना की जनहानि की सूचना को मीडिया तक पहुँचने से रोकने का प्रयास किया। प्रारम्भिक वक्तव्यों में केवल यह कहा गया कि कुछ यात्रियों को अस्पताल पहुँचाया गया है। इसके अतिरिक्त, उस अस्पताल में पत्रकारों को प्रवेश की अनुमति नहीं दी गई जहाँ पीड़ितों को लाया गया था, संभवतः इसलिए कि एक ही बिस्तर पर कई पीड़ितों को रखा गया था, जैसा कि कुछ पीड़ितों के परिवारजनों ने बताया।

इस सूचना अवरोध के विपरीत, भारत के रक्षा मन्त्री राजनाथ सिंह तथा दिल्ली के उपराज्यपाल विनय कुमार सक्सेना ने ‘एक्स’ पर मृतकों के प्रति शोक व्यक्त किया। सक्सेना का पोस्ट रात्रि १२:२४ बजे के आसपास सम्पादित कर मृतकों का उल्लेख हटा दिया गया, जबकि सिंह का पोस्ट अपरिवर्तित रहा। अस्पताल के मुख्य आकस्मिक चिकित्सा अधिकारी ने शीघ्र ही मृतकों की पुष्टि की। घटना के २० घंटे पश्चात् ही रेलवे ने आधिकारिक रूप से मृतकों की संख्या स्वीकार की।

दिल्ली राज्य के मुख्यमन्त्री द्वारा प्रारम्भिक रिपोर्ट में १५ मृतक तथा १५ घायल बताए गए। अगले दिन यह संख्या बढ़कर १८ मृतकों तक पहुँची, जिनमें १४ महिलाएँ तथा ५ बालक-बालिकाएँ सम्मिलित थे। सबसे कम आयु की पीड़िता ७ वर्षीया बालिका थी, जबकि सबसे वृद्ध ७९ वर्षीया महिला थीं। अन्य मृतकों में ८ वर्षीया बालिका, १२ वर्षीय बालक, १५ वर्षीया किशोरी, २४ वर्षीया महिला, २५ वर्षीय पुरुष, नौ ३५–४५ वर्षीया महिलाएँ, एक ४५ वर्षीय पुरुष तथा एक ४७ वर्षीय पुरुष सम्मिलित थे। अधिकांश पीड़ितों को समीपवर्ती लोक नायक अस्पताल में पहुँचाया गया।

## प्रतिक्रिया
भीड़ भगदड़ की घटना के पश्चात्, रेलवे स्टेशनों पर सुरक्षा व्यवस्था को सुदृढ़ किया गया ताकि भीड़ प्रबन्धन में सहायता मिल सके तथा ऐसी घटनाओं की पुनरावृत्ति रोकी जा सके। इसके अंतर्गत सरकारी रेलवे पुलिस (जीआरपी) तथा रेलवे सुरक्षा बल (आरपीएफ़) को घटनास्थल पर तैनात किया गया, जिन्होंने यात्रियों की भीड़ को सम्बोधित करने हेतु लाउडस्पीकरों द्वारा निरंतर घोषणाएँ कीं।

स्टेशन पर भेजी गई चार अतिरिक्त रेलगाड़ियाँ पर्व की शेष अवधि तक यात्रियों को ले जाने हेतु वहीं रहीं, तथा १७ फ़रवरी को पाँच और अतिरिक्त रेलगाड़ियों के जुड़ने की अपेक्षा की गई। १७ फ़रवरी २०२५ (माघ शुक्ल द्वितीया, विक्रम संवत् २०८१) को नई दिल्ली सहित ६० अत्यधिक व्यस्त रेलवे स्टेशनों पर प्लेटफ़ॉर्मों के बाहर अस्थायी एवं स्थायी प्रतीक्षा क्षेत्र घोषित किए गए, ताकि ऐसी घटनाओं की पुनरावृत्ति रोकी जा सके। ये अस्थायी प्रतीक्षा क्षेत्र प्रयागराज में सफल सिद्ध हुए थे, जहाँ महाकुम्भ का आयोजन हो रहा था, परन्तु अन्य स्टेशनों पर इन्हें लागू नहीं किया गया था।

इसके अतिरिक्त, केंद्रीय रेल मन्त्री अश्विनी वैष्णव द्वारा भीड़ नियन्त्रण हेतु एक पृथक संचालन पुस्तिका जारी की गई, जिसमें यात्रियों को चेताया गया कि वे प्रतीक्षा करते समय पैदल पुल की सीढ़ियों पर न बैठें, तथा अन्य सावधानियों का भी उल्लेख किया गया।

भारत के प्रधानमन्त्री श्री नरेन्द्र मोदी ने इस भगदड़ पर "गम्भीर दुःख" व्यक्त किया। दिल्ली उच्च न्यायालय ने १९ फ़रवरी २०२५ को भारतीय रेल तथा अन्य सम्बन्धित पक्षों को निर्देश दिया कि वे ऐसी त्रासदियों की पुनरावृत्ति रोकने हेतु उपाय खोजें।

केन्द्रीय रेल मन्त्री अश्विनी वैष्णव ने घोषणा की कि इस घटना की जाँच हेतु दो-सदस्यीय उच्चस्तरीय समिति का गठन किया गया है, जिसमें उत्तर रेलवे के प्रधान मुख्य वाणिज्य प्रबन्धक (पीसीसीएम) नरसिंह देव तथा प्रधान मुख्य सुरक्षा आयुक्त (पीसीएससी) पङ्क्ज गङ्गवार सम्मिलित हैं। स्टेशन की समस्त सीसीटीवी फ़ुटेज तथा प्रत्यक्षदर्शियों के बयान इस जाँच हेतु एकत्र किए जा रहे हैं। जाँच पूर्ण होने से पूर्व किसी भी अधिकारी को उत्तरदायी नहीं ठहराया गया है, तथा इसकी कोई निश्चित समयसीमा निर्धारित नहीं की गई है।

रेल मन्त्रालय ने मृतकों के परिवारों को ₹१०,००,०००, गंभीर रूप से घायल (३ व्यक्ति) को ₹२,५०,००० तथा मामूली रूप से घायल (१२ व्यक्ति) को ₹१,००,००० की अनुग्रह राशि की घोषणा की। उल्लेखनीय है कि यह भुगतान रेलवे द्वारा मृतकों की आधिकारिक पुष्टि से पूर्व ही किया गया।

दिल्ली के उपराज्यपाल विनय कुमार सक्सेना ने अस्पताल में घायल यात्रियों से भेंट की। देश के विपक्षी नेताओं ने सरकार की आलोचना करते हुए कहा कि पर्व काल हेतु रेलवे की समुचित तैयारी नहीं की गई थी, तथा पर्व के प्रचार-प्रसार पर व्यय की गई राशि का एक भाग सुरक्षा उपायों हेतु नियोजित किया जाना चाहिए था। भारतीय राष्ट्रीय कांग्रेस के महासचिव रणदीप सुरजेवाला ने रेल मन्त्री वैष्णव से इस घटना के लिए त्यागपत्र देने की माँग की।

## यह भी देखें

* भगदड़

## सन्दर्भ

श्रेणी:कुम्भ मेला
श्रेणी:विकिडेटा पर उपलब्ध निर्देशांक
श्रेणी:Infobox mapframe without OSM relation ID on Wikidata